
Për rregullat e organizimit dhe funksionimit të Komiteteve ad hoc

Në mbështetje të pikës 4 të nenit 102 të Kushtetutës, të paragrafit 2 të nenit 7 të ligjit nr. 8678, datë 14.5.2001 “Për organizimin dhe funksionimin e Ministrisë së Drejtësisë”, të ndryshuar dhe të nenit 43, pika 4, të ligjit nr. 109/2013 “Për administratën gjyqësore në Republikën e Shqipërisë”,

Urdhëroj:

1. Krijimin e komiteteve ad hoc, pranë Ministrisë së Drejtësisë, për rekrutimin, promovimin dhe lëvizjen paralele në shërbimin civil gjyqësor.
2. Komiteti ad hoc ngrihet nga struktura përgjegjëse për personelin e administratës gjyqësore në Ministrinë e Drejtësisë.
3. Komiteti ad hoc përbëhet nga pesë anëtarë, si më poshtë:
a) Kryetari i gjykatës ku janë shpallur vendet e lira, në cilësinë e drejtuesit të komitetit;
b) një gjyqtar i asaj gjykate;
c) kancelari i gjykatës;
ç) një përfaqësues i strukturës përgjegjëse për personelin e administratës gjyqësore në Ministrinë e Drejtësisë;
d) një gjyqtar i gjykatës ose, sipas rastit apo nevojës, një pedagog i Fakultetit të Drejtësisë ose ekspert në fushën, për të cilën është shpallur vendi i lirë.
4. Për kryerjen e funksionit të tij, komiteti ad hoc bazohet në vlerësimin e aftësive profesionale të kandidatëve, nëpërmjet një konkurrimi të hapur, të shpallur nga struktura përgjegjëse për personelin e administratës gjyqësore, në Ministrinë e Drejtësisë. Shpallja e vendeve të lira në gjykatë bëhet me kërkesë të kancelarit. Njoftimi i shpalljes së vendeve të lira bëhet në faqen zyrtare të Ministrisë së Drejtësisë.
5. Struktura përgjegjëse për personelin e administratës gjyqësore, në Ministrinë e Drejtësisë, vë në dispozicion të komitetit ad hoc, dokumentacionin e kandidatëve që kanë aplikuar për vendin e lirë.
6. Komiteti ad hoc i propozon Ministrit të Drejtësisë emërimin e kandidatit të vlerësuar maksimalisht, bazuar në përvojën profesionale, publikimet shkencore dhe aftësitë e veçanta të tij. Përzgjedhja e kandidatit bëhet nëpërmjet një procesi transparent e të drejtë, si dhe duke respektuar parimet e shanseve të barabarta, të meritës, aftësive profesionale e mosdiskiriminimit.
7. Komiteti ad hoc merr vendime në praninë e të gjithë anëtarëve.
8. Në përfundim të procesit, anëtarët e komitetit ad hoc nënshkruajnë procesverbalin e hartuar nga struktura përgjegjëse për personelin e administratës gjyqësore, në Ministrinë e Drejtësisë.
9. Anëtari i komitetit ad hoc, i përcaktuar në shkronjën “d” të pikës 3 të këtij urdhri, përfiton shpërblim për pjesëmarrje, sipas legjislacionit në fuqi.
10. Ngarkohen Drejtoria e Inspektimit Gjyqësor dhe Prokurorisë, në Ministrinë e Drejtësisë, gjykatat e shkallës së parë dhe gjykatat e apelit për zbatimin e këtij urdhri.
11. Ngarkohet Sekretari i Përgjithshëm i Ministrisë së Drejtësisë për njoftimin e këtij urdhri.
Ky urdhër hyn në fuqi pas botimit në Fletoren Zyrtare.
Ministri i Drejtësisë
Nasip Naço
